รัฐมนตรีว่าการกระทรวงศึกษาธิการ เร่งผอ.เขตพื้นที่การศึกษาทั่วประเทศ ร่วมมือกันทำงานต่อยอดการศึกษาไทย พร้อมระบุ ปัญหาการทุจริตในกระทรวงสะท้อนการบริหารจัดการที่ต้องเร่งแก้ไข
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ กล่าวตอนหนึ่งในการมอบนโยบายทิศทางการขับเคลื่อนการศึกษาขั้นพื้นฐาน แก่ผู้อำนวยการสำนักงานเขตพื้นที่การศึกษาทั่วประเทศ ที่ จ.สุราษฎร์ธานี ว่า การขับเคลื่อนการศึกษาไทยไปสู่อนาคตต้องมีการต่อยอด ซึ่งต้องการให้เขตพื้นที่การศึกษาทุกเขตร่วมมือกับตนในการต่อยอดและปรับปรุงการศึกษาไทย เพราะถือว่าเรื่องการศึกษาไทยจะต้องเป็นวาระแห่งชาติ และรู้สึกเจ็บปวดทุกครั้งเมื่อเห็นปัญหาการศึกษา โดยเฉพาะโครงการอาหารกลางวันนักเรียน         ดังนั้น จึงไม่อยากให้ผู้บริหารยึดติดคิดว่าตัวเองเป็นผู้บริหารและต้องไม่นิ่งเฉยกับปัญหาที่เกิดขึ้น ต้องทำงานเชิงรุกคิดวางแผนติดตามและประเมินการบริหารจัดการอาหารกลางวันของโรงเรียนตัวเองด้วย แม้ปัญหาเรื่องอาหารกลางวันนักเรียนจะเกิดในจำนวนน้อยแต่ก็ไม่อยากให้เกิดขึ้น ซึ่งผู้บริหารจะต้องใส่ใจปัญหาต่างๆ ให้มากขึ้น พร้อมฝากให้ผู้บริหารทุกคนวางโครงสร้างการบริหารจัดการให้แก่คนทำงานในรุ่นต่อไปด้วย เพื่อให้การขับเคลื่อนการศึกษามีประสิทธิภาพ โดยเฉพาะโครงสร้างกระทรวงศึกษาธิการในภูมิภาคทั้งการมีคณะกรรมการศึกษาธิการจังหวัด (กศจ.) ศึกษาธิการภูมิภาค (ศธภ.) และ สพท.หน่วยงานเหล่านี้ทำงานทับซ้อนกัน         อย่างไรก็ตาม พล.ประยุทธ จันทร์โอชา นายกรัฐมนตรีให้ความสำคัญกับการศึกษาไทยเป็นอย่างมาก และมีหลายคนเฝ้ามองการทำงานของกระทรวงศึกษาธิการอยู่ ขณะเดียวกันเรื่องทุจริตของศธ.ก็มีถึง 30-40 เรื่อง ซึ่งมันสะท้อนว่าการบริหารจัดกายังไม่ดีพอ         รัฐมนตรีว่าการกระทรวงศึกษาธิการ กล่าวอีกว่า ขอให้ทุกคนได้มีส่วนร่วมและเดินไปพร้อมกับในการขับเคลื่อนการศึกษาไทยสู้ศตวรรษที่ 21 และใน 1-3 ปีเราจะต้องหาสิ่งใหม่ๆ ที่เป็นประโยชน์ต่อการศึกษา พร้อมย้ำ ไม่อยากให้ทุกคิดว่ารัฐมนตรีว่าการกระทรวงศึกษาธิการจะดำรงตำแหน่งเดียวไม่กี่เดือน แล้วไม่ตั้งใจทำงาน โดยขอยืนยันว่าจะอยู่ให้นานที่สุด เพราะผมผูกพันกับการศึกษาไทยและจะแก้ไขปัญหการศึกษาอย่างเต็มที่